Parametri

O funcţie poate fi apelată printr-o construcţie urmată de punct şi virgulă, numită instrucţiune de apel, de forma: id_funcţie (lista_parametrilor_efectivi); Parametrii efectivi trebuie să corespundă cu cei formali ca ordine şi tip (nu este necesar ca tipurile sa fie identice, ci convertibile implicit). La apel, se atribuie parametrilor formali valorile parametrilor efectivi, după care se execută instrucţiunile din corpul funcţiei. La revenirea din funcţie, controlul este redat funcţiei apelante, şi execuţia continuă cu instrucţiunea următoare instrucţiunii de apel, din funcţia apelantă. O altă posibilitate de a apela o funcţie este aceea în care apelul funcţiei constituie operandul unei expresii (apelul functiei intervine intr-o expresie). Acest lucru este posibil doar în cazul în care funcţia returnează o valoare, folosită în calculul expresiei(doar pentru functiile cu tip).

Parametrii declaraţi în antetul unei funcţii sunt numiţi formali, pentru a sublinia faptul că ei nu reprezintă valori concrete, ci numai ţin locul acestora pentru a putea exprima procesul de calcul realizat prin funcţie. Ei se concretizează la execuţie prin apelurile funcţiei.

Parametrii folosiţi la apelul unei funcţii sunt parametri reali, efectivi, concreţi, actuali iar valorile lor vor fi atribuite parametrilor formali, la execuţie. Utilizarea parametrilor formali la implementarea funcţiilor şi atribuirea de valori concrete pentru ei, la execuţie, reprezintă un prim nivel de abstractizare în programare. Acest mod de programare se numeşte programare procedurală şi realizează un proces de abstractizare prin parametri.

Variabilele declarate în interiorul unei funcţii, cât şi parametrii formali ai acesteia nu pot fi accesaţi decât în interiorul acesteia. Aceste variabile sunt numite variabile locale şi nu pot fi accesate din alte funcţii. Domeniul de vizibilitate a unei variabile este porţiunea de cod la a cărei execuţie variabila respectivă este accesibilă. Deci, domeniul de vizibilitate a unei variabile locale este funcţia în care ea a fost definită.